b'\n_START_ARTICLE_\nJohan Jongkind\n_START_SECTION_\nBiografia\n_START_PARAGRAPH_\nEstudi\xc3\xa0 art a l\'Escola de La Haia sota la tutela del pintor rom\xc3\xa0ntic Andreas Schelfhout, realitzant els seus primers quadres seguint la pintura tradicional flamenca. El 1846, s\'instal\xc2\xb7l\xc3\xa0 a Par\xc3\xads i esdevingu\xc3\xa9 alumne d\'Eug\xc3\xa8ne Isabey. El 1855 es vei\xc3\xa9 obligat a tornar a Holanda per problemes econ\xc3\xb2mics, i s\'instal\xc2\xb7l\xc3\xa0 a Rotterdam. Torn\xc3\xa0 a Par\xc3\xads l\'abril de 1860, i des d\'aquell moment express\xc3\xa0 la seva atracci\xc3\xb3 per les marines durant les seves estades a la costa normanda a Le Havre, Sainte-Adresse, Honfleur o Trouville. All\xc3\xa0 hi conegu\xc3\xa9 n\'Eug\xc3\xa8ne Boudin i sobretot en Monet, qui reconegu\xc3\xa9 amb sinceritat el seu deute amb l\'artista holand\xc3\xa8s: "a ell li dec l\'educaci\xc3\xb3 definitiva dels meus ulls"._NEWLINE_Particip\xc3\xa0 en el Sal\xc3\xb3 dels Rebutjats el 1863 amb el quadre Ru\xc3\xafnes del castell de Rosemont, al costat del pol\xc3\xa8mic quadre de Manet Le d\xc3\xa9jeuner sur l\'herbe (El dinar sobre l\'herba), tots dos es troben actualment al Museu d\'Orsay._NEWLINE_Els seus paisatges de Normandia, de canals i platges del Mar del nord, de les ribes del Sena, de Par\xc3\xads, i posteriorment de Grenoble, tradueixen en tons finament matisats la llum i l\'ambient d\'aquells llocs. Contr\xc3\xa0riament als impressionistes, realitzava els seus quadres en l\'estudi despr\xc3\xa9s dels croquis i aquarel\xc2\xb7les que dibuixava en exterior. De vegades repetia un mateix tema sota diverses llums o en diferents estacions (idea t\xc3\xadpicament impressionista que adoptaria posteriorment el seu amic Monet)._NEWLINE_Jongkind va portar una vida desordenada i finalment, amb problemes ps\xc3\xadquics (malenconia, paranoia) i alcoh\xc3\xb2lic, mor a l\'asil de Saint-\xc3\x89gr\xc3\xa8ve prop de Grenoble._NEWLINE_D\'acord amb el que va manifestar Monet, l\'obra de Corot, juntament amb la d\'Eug\xc3\xa8ne Boudin i la de Jongkind, estan en l\'origen de l\'impressionisme.'